苏辙
喜雪呈李公择
秋来旱已久，雪至亦不薄。
沉沉夜未眠，蔌蔌声初落。
霏微入疏户，眩晃先朱阁。
披衣视群动，照屋始惊愕。
晨起犯清寒，繁阴看溟漠。
乔林冻相倚，隙瓦干犹烁。
孤村掩圭窦，深迳没芒屩。
平野恣汗漫，四山增荦确。
晚色漏斜阳，林光粲相错。
氛埃一清荡，疫疠解缠缚。
寒蔬养春芽，宿麦布冬脚。
官居亦何赖，岁事信所托。
逋逃幸一饱，剽盗止群恶。
无事乐自多，有酒庶可酌。
我行今不久，公到时方昨。
丰穰识天意，暇豫可前约。
齐厨虽无余，宾客甚易诺。
行须酒壶倒，莫待阴云剥。